recursal/SuperWikiNEXT-32B huggingface dataset:
גבישי קאלה נמאק
**קָאלָה נָמָאק** ("מלח שחור" בהינדית) הוא סוג של הליט, גביש מלח שקוף שצבעו בין שחור לסגול כהה, ובעל ריח גופריתי. המינרל מורכב ברובו מנתרן כלורי (NaCl) שהוא מלח הבישול הרגיל, ומעורבים בו מספר מרכיבים שביניהם תרכובות גופרית שמעניקות למלח את הריח האופייני המזכיר ריח של ביצה קשה. המלח מכיל ברזל גופרתי ({\displaystyle Fe\_{3}S\_{4}}) שמעניק לו את צבעו. כשהגביש כתוש לאבקה צבעה בין סגול לוורוד. המלח נפוץ כתבלין במטבח הדרום אסייתי.
  
לקאלה נמאק מיוחסות גם סגולות רפואיות.

קאלה נמאק נקרא לפעמים "מלח שחור" או "מלח הימלאיה", אך קיימים מלחים אחרים שנקראים בשמות אלה ואינם בעלי ריח גופרתי.

שימוש
-----

קאלה נמאק נפוץ כתבלין במטבח הדרום אסייתי של בנגלדש, נפאל, הודו ופקיסטן, מוסיפים אותו לצ'טני, מאכלי יוגורט, סלטים, ומאכלים לא מתוקים אחרים. המלח נפוץ גם במטבח הטבעוני במאכלים שמחקים מאכלי ביצים, כגון סלט ביצים או שקשוקה.
  
בתורת הרפואה ההודית איור ודה, קאלה נמאק נחשב כתבלין מקרר, והוא משמש גם כמסייע לעיכול.

ייצור
-----

המלח נחצב במכרות בבנגלדש, הודו, נפאל, פקיסטן ובמקומות מסוימים ברכס המלח בהימאליה, או מופק מאגמי המלח בסמבהאר(אנ') ודידוואנה(אנ') בצפון הודו, ואזור מוסטנג בנפאל(אנ').

בשיטת הייצור המסורתית המחצב מעובד בתהליך חיזור שמשנה חלק מהנתרן הגופרתי שבגביש למימן גופרתי בעל ריח חריף ונתרן סולפיד. תהליך החיזור נעשה על ידי קליית הגבישים בכבשן במשך 24 שעות בתוך צנצנות חימר אטומות, יחד עם פחם וכמות קטנה של צמחי תבלין. לאחר הקלייה המלח מקורר, מאוחסן, ומיושן לפני המכירה. קאלה נמאק מיוצר בשיטה זו בצפון הודו, והייצור מתרכז במחוז היסאר(אנ') והריאנה(אנ').

כיום נפוץ ייצור סינתטי של קאלה נמאק. הייצור מתבצע על ידי שילוב מלח שולחן רגיל עם כמויות קטנות של נתרן גופרתי, נתרן ביסולפט וברזל גופרתי וקלייה בכבשן.

הרכב
----

קאלה נמאק מורכב בעיקר מנתרן כלורי כלומר מלח בישול, וכמויות זעירות של נתרן גופרתי, נתרן ביסולפיט, נתרן סולפיד, ברזל גופרתי ומימן גופרתי|.
הנתרן הכלורי מעניק לגביש את מליחותו, ברזל גופרתי מעניק לו את הצבע, וכל תרכובות הגופרית מעניקות את הארומה המיוחדת, במיוחד המימן הגופרתי. החומציות של הסולפטים והבי-סולפטים תורמת למלח טעם חומצי קל.

קישורים חיצוניים
----------------

ויקישיתוף מדיה וקבצים בנושא **קאלה נמאק** בוויקישיתוף

הערות שוליים
------------

1. ↑  Moorjani, Lachu (2005), Ajanta:Regional feast of India, Gibbs Smith, p. 22, מסת"ב 978-1-58685-777-6
2. 1 2 3  Bitterman, Mark (2010), Salted:A Manifesto on the World's Most Essential Mineral, with Recipes, Ten Speed Press, pp. 166–167, מסת"ב 978-1580082624
3. 1 2  Vorkommen von Schwefelwasserstoff in "Schwarzsalz", Bundesinstitut für Risikobewertung (BfR), 2003-08-25 PDF (גרמנית)
4. 1 2  Chandrashekhar, D (1977-02-22), Maqsood Mohammad vs The State Of Uttar Pradesh And Anr. on 22 February 1977, Allahabad High Court
5. ↑  "Folk veterinary medicine in Moradabad District
**ג'נין שטראוס** היא עורכת דין ומנהלת ישראלית. אלופת ישראל בטניס לשנת 1974.

ביוגרפיה
--------

שטראוס נולדה בדרום אפריקה ועלתה לישראל בשנת 1971. היא בוגרת לימודי מדע המדינה וספרות אנגלית מאוניברסיטת נטל שבדרבן, בדרום אפריקה, ולימודי משפטים מאוניברסיטת תל אביב. עבדה כעורכת דין במשרדים פרטיים גדולים בניו יורק ובתל אביב.

מאז עלייתה לישראל הייתה שטראוס פעילה מאד בענף הטניס. היא זכתה בתואר אלופת ישראל בטניס לשנת 1974 והייתה חברה בנבחרת הפדרציה של ישראל, חברת הנהלת איגוד הטניס בישראל וחברת ההנהלה הבינלאומית של המרכז לטניס בישראל. בשנת 2001 מונתה למנכ"לית של מרכזי הטניס בישראל, ושבע שנים לאחר מכן, בשנת 2008, קיבלה את אות ראש הממשלה במסגרת חגיגות ה-60 למדינת ישראל על תרומתה רחבת ההיקף לקידום אוכלוסיות נוער באמצעות הטניס. בשנת 2010 זכתה בעיטור על מפעל חיים בספורט אשר הוענק לה על ידי יו"ר הכנסת דאז ראובן ריבלין. בהובלתה של שטראוס גדל המרכז לטניס בישראל והוא מונה כיום 14 מרכזים הפזורים ברחבי הארץ המשרתים כ-13,000 ילדים מדי שבוע. מתוך תפיסה של ספורט כמנוף לשינוי חברתי יזמה שטראוס את פיתוחן של תוכניות למען אוכלוסיות מגוונות, ביניהן ילדים בסיכון וילדים בעלי צרכים מיוחדים.

באפריל 2010 פרשה שטראוס מתפקידה במרכז הטניס ובאוקטובר של אותה שנה מונתה למנהלת פיתוח בינלאומי בארגון נפש בנפש.

לאחר פרישתה לגמלאות למדה מספר קורסים במשחק והחלה לשחק בהפקות תיאטרון שונות, בפרסומות, בסרטים ובסדרות טלוויזיה, בעיקר בשפה האנגלית.

ג'נין מתגוררת בכפר שמריהו, נשואה לד"ר סיימון שטראוס ולהם שני ילדים.

קישורים חיצוניים
----------------

* המהפכה השקטה של ג'נין שטראוס
* ג'נין שטראוס זכתה בעיטור מפעל חיים על פועלה, באתר ‏מאקו‏, 22 ביוני 2010
* אוריאל דסקל, מנכ"לית מרכז הטניס בישראל: "הפגיעה בכלכלה תחזק את הטניס הישראלי", באתר כלכליסט, 28 בדצמבר 2008
* ג'נין שטראוס באתר של"ש (שחקנים למען שחקנים)
**יאן קוּם** (באנגלית: **Jan Koum**, באוקראינית: **Ян Кум**; נולד ב-24 בפברואר 1976) הוא יזם יהודי-אמריקאי, יליד ברית המועצות. מנכ"ל ומייסד חברת וואטסאפ, שבעקבות הצלחת היישומון שלה נרכשה ב-2014 על ידי חברת מטא תמורת 19 מיליארד דולר, במזומן ובמניות.

ביוגרפיה
--------

קום נולד וגדל בכפר קטן ליד פסטוב הסמוכה לקייב שבאוקראינה (בברית המועצות דאז), בן יחיד למשפחה יהודית. אמו הייתה עקרת בית ואילו אביו עבד בחברת בנייה, כמנהל עבודה. המשפחה הייתה ענייה ובבית לא היו אפילו מים חמים.

בשנת 1992, בגלל האנטישמיות בה נתקלו באוקראינה מולדתם, היגר קום עם אמו לקליפורניה שבארצות הברית והשתקע באזור עמק הסיליקון, בעיירה מאונטיין וויו (Mountain View). אביו נשאר באוקראינה ומת ב-1997.

משפחת קום הקטנה והענייה נאלצה להתמודד עם קשיים כלכליים גם במולדת החדשה. את דירתם בת שני החדרים רכשו בעזרה ממשלתית למהגרים עניים, האם עבדה כשמרטפית והבן כמנקה בחנות מכולת. לאוכל הם נעזרו בתלושי מזון של מחלקת הרווחה העירונית.

קום סיים בית ספר תיכון והחל ללמוד לתואר ראשון באוניברסיטת סן חוזה סטייט, אך הפסיק את לימודיו בטרם השלים את התואר. ב-1997 הוא החל לעבוד ביאהו!, כמהנדס תוכנה, משרה שמצא בעזרת בריאן אקטון, מי שלימים יהפוך לשותפו בווטסאפ.

אמו של קום נפטרה ממחלת הסרטן בשנת 2000.

בשנת 2007, אחרי שקום עבד ביאהו! כעשר שנים, עזבו הוא ואקטון את החברה, טיילו כשנה בעולם והחלו לחפש שוב עבודה. שניהם ניסו להתקבל לפייסבוק ושניהם נכשלו.

ב-2009 הקים קום את חברת וואטסאפ ותשעה חודשים אחרי הקמתה הצטרף גם אקטון. קרן הון סיכון סקויה קפיטל השקיעה בשלושה סבבים שונים כ-60 מיליון דולר. בעת המכירה לפייסבוק החזיק קום 45% ממניות החברה (אקטון 20%).

באפריל 2018 הודיע על כוונתו לעזוב את ניהול החברה.

באוקטובר 2021 הוערך הונו בכ-10.6 מיליארד דולר.

קישורים חיצוניים
----------------

ויקישיתוף מדיה וקבצים בנושא **יאן קום** בוויקישיתוף
* יאן קום, ברשת החברתית פייסבוק
* יאן קום, ברשת החברתית אקס (טוויטר)
* יאן קום, ברשת החברתית אינסטגרם
* עומר כביר, האיש שמאחורי אפליקציית המיליארדים, באתר כלכליסט, 20 בפברואר 2014
* אתר למנויים בלבד סוכנויות הידיעות, רויטרס, הכירו את מייסדי ווטסאפ: יהודי-אוקראיני שחי על תלושי מזון ומתכנת שלא התקבל לפייסבוק, באתר TheMarker‏, 20 בפברואר 2014

הערות שוליים
------------

1. ↑  הפרופיל של קום, באתר פורבס

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2018001996
* NLP: a0000003217362
* VIAF: 65144648379197154889
* WorldCat: lccn-n2018001996

 |
**Two of Us** הוא שיר מ-1969 של הביטלס, שנכתב על ידי פול מקרטני (עם הקרדיט לנון-מקרטני). השיר הוקלט ב -31 בינואר 1969. כותרתו שימשה לסרט "Two of Us", המציג גרסה בדיונית של פגישת 1976 בין מקרטני ללנון.

היסטוריה
--------

השיר נקרא במקור "On Our Way Home". איאן מקדונלד טען שהמילים (למשל: "you and I have memories/longer than the road that stretches out ahead" או "you and me chasing paper/getting nowhere") נשמעות כאילו מקרטני כנראה פונה אל לנון. אך למעשה, לדברי מקרטני השיר נכתב עליו ועל אשתו, ועווסק בטיולים המשותפים שערכו. אשתו, לינדה מקרטני, אישרה זאת ואמרה: "פול כתב את השיר באחד מהימים האלה בחוץ. זה עלינו".

ביצוע מוקדם של השיר, בסגנון רוק מונחה גיטרות, ניתן לראות בסרט Let It Be. לא היה מסופק עם סגנון זה, אשר מקרטני תיאר כ-chunky, הלהקה עבדה מחדש על השיר עם גיטרות אקוסטיות. הביטלס ביצעו גרסה סופית של השיר באולפני אפל ב -31 בינואר 1969; ביצוע זה נכלל הן בסרט "Let It Be" והן באלבום. הסרטון שודר גם ב- The Ed Sullivan Show ב -1 במרץ 1970 כמראה הסופי של הביטלס בתוכנית.

במאי 1969 הקליט מקרטני הקלטה של השיר באמצעות כותרת זו על ידי קבוצת מורטימר, שלישיית ניו יורק שהוקלטה לזמן קצר עבור אפל, אך הקלטה זו מעולם לא פורסמה.

באלבום "Let It Be", המפיק פיל ספקטור, הוסיף קדימה לשיר, קטע של הומור אולפן אינו קשור של לנון, שאומר: "'I Dig A Pygmy' by Charles Hawtrey and the Deaf-Aids! Phase one, in which Doris gets her oats!" הקדמה זו הוסרה ב-Let It Be... Naked. לא ברור אם לנון התכוון לצ'ארלס הווטרי יליד 1858 או יליד 1914.

ביצוע
-----

* פול מקרטני – שירה מובילה, גיטרה אקוסטית מובילה (דגם Martin D-28)
* ג'ון לנון – שירה מלווה, שריקה, גיטרת קצב אקוסטית (דגם Martin D-28)
* ג'ורג' האריסון – בס על גיטרה חשמלית (דגם Fender Telecaster)
* רינגו סטאר – תופים

גרסאות כיסוי
------------

לשיר בוצעו גרסאות כיסוי רבות, ביניהן:

* בוני אם באלבומם *Oceans of Fantasy* בשנת 1979.
* איימי מאן ומיכאל פן, כחלק מפסקול הסרט "קוראים לי סם, בשנת 2001.
* דארן כריס ביצע את השיר יחד עם אחיו, צ'אק כריס, בשנת 2013.

קישורים חיצוניים
----------------

* מידע על היצירה "Two of Us" באתר מיוזיק בריינז

הערות שוליים
------------

1. ↑  Two Of Us, The Beatles Bible, ‏2008-03-16
2. ↑  The difficult history of The Beatles song 'Two of Us', faroutmagazine.co.uk, ‏2022-01-20

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 14614bcc-b8cc-3a03-9a76-d2b8c7a4a8f7

 |
**'39** הוא שיר של להקת הרוק הבריטית קווין. השיר נכתב והולחן על ידי גיטריסט הלהקה בריאן מיי והוא הרצועה החמישית באלבום האולפן הרביעי של הלהקה *A Night At The Opera*. כמו כן השיר הופיע כצד ב' של הסינגל You're My Best Friend.

השיר מספר אודות קבוצת חוקרי חלל היוצאים למסע בן שנה. בשובם, הם מבינים כי על כדור הארץ חלפו כבר מאה שנים ויקיריהם כבר מתו או שהם זקנים. התופעה נובעת מהתארכות הזמן אותה תיאר אלברט איינשטיין בתורת היחסות הפרטית. השיר מתאר את המסע במילים מעורפלות ולא מתייחס ספציפית למסע חלל עתידני, אלא מתאר אותו כמו מסע של חלוצים לארץ חדשה.

באותה העת עבד בראיין על עבודת הגמר שלו באסטרופיזיקה, אך זנח את לימודיו כדי להמשיך בקריירה עם הלהקה. בשנת 2006, חידש את לימודיו וסיים את עבודת הגמר שלו, שכותרתה A Survey of Speed Radial in the Zodiacal Dust Cloud, וקיבל את הדוקטורט שלו בשנת 2008.

להקת קווין קראה לשנים מאלבומיה על שמות סרטי האחים מרקס, "לילה באופרה" ו"יום במרוצים" (אנ'). בעקבות כך, היחיד מהאחים מרקס שהיה עדיין בחיים, גראוצ'ו מרקס, הזמינם לביתו במרץ 1977 שם ניגנו לו את השיר בסגנון א-קפלה. חמישה חודשים לאחר מכן גראוצ'ו נפטר.

הקלטה
-----

בראיין מיי שר את השיר בהקלטות אולפן וזהו אחד השירים היחידים שלו בהקלטות הלהקה. מיי ביקש מבאסיסט הלהקה, ג'ון דיקון, לנגן בשיר קונטרבס בתור בדיחה אבל להפתעתו הרבה, ג'ון הגיע לסטודיו עם הכלי כמה ימים אחר כך, מוכן לנגן איתו.

אם מונים את כלל השירים שהוציאה הלהקה, החל מהאלבום הראשון, השיר הוא ה-39 במספר. בנוסף, במרחק של בערך 0.39 יחידות אסטרונומיות מהשמש, ניתן למצוא את כוכב חמה - **Mercury** באנגלית.

הופעות חיות
-----------

בהופעות החיות היה השיר אחד מהפופולריים ביותר. לראשונה בוצע בהופעה חיה באדינבורו בספטמבר 1976 ונשאר ברשימת השירים בהופעות עד דצמבר 1979 אם כי פעם אחת בוצע גם בשנת 1984. בהופעות החיות השיר מבוצע על ידי פרדי מרקורי והוא ראה אור באלבום "Live Killers".

בקונצרט המחווה לפרדי מרקורי שהיה באפריל 1992 ביצע את השיר ג'ורג' מייקל.

קרדיטים
-------

* בריאן מיי – סולן, גיטרה אקוסטית 12 מיתרים, גיטרה חשמלית
* פרדי מרקיורי – קולות רקע
* רוג'ר טיילור – תופים, קולות רקע
* ג'ון דיקון – קונטרבס

קישורים חיצוניים
----------------

* מידע על היצירה "'39" באתר מיוזיק בריינז
* סרטון השיר "'39" באתר יוטיוב

| קווין |
| --- |
| ג'ון דיקון • בריאן מיי • פרדי מרקיורי • רוג'ר טיילור |
| אלבומי אולפן | *Queen* • *Queen II* • *Sheer Heart Attack* • *A Night at the Opera* • *A Day at the Races* • *News of the World* • *Jazz* • *The Game* • *Flash Gordon* • *Hot Space* • *The Works* • *A Kind of Magic* • *The Miracle* • *Innuendo* • *Made in Heaven* |
| אלבומי הופעה | *Live Killers* • *Live Magic* • *Live at Wembley '86* • *Queen on Fire – Live at the Bowl* • *Return of the Champions* |
| אוספים | *Greatest Hits* • *At the Beeb* • *Greatest Hits II* • *Classic Queen* • *Queen Rocks* • *Greatest Hits III* • *Stone Cold Classics* |
| וידאו | *We Will Rock You* • *The Freddie Mercury Tribute Concert* • *Greatest Video Hits 1* • *Live at Wembley Stadium* • *Greatest Video Hits 2* • *We Are the Champions: Final Live in Japan* • *Queen on Fire - Live at the Bowl* • *Return of the Champions* • *Super Live in Japan* |
| ראו גם ריינהולד מק • דייוויד ריצ'רדס • סמייל |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 9565dd89-a814-39e6-8d74-0d48431f4f83

 |
**ריצ'רד פרנסיס "דיק" גורדון** (באנגלית: **Richard Francis Gordon**;‏ 5 באוקטובר 1929 - 6 בנובמבר 2017) היה אסטרונאוט בתוכנית ג'מיני ותוכנית אפולו. נולד בסיאטל, וושינגטון.

השכלה
-----

בוגר במדעים בכימיה מאוניברסיטת וושינגטון, 1951.

שירות צבאי
----------

סיים קורס טיס בצי האמריקאי בשנת 1953. לאחר מכן למד בבית הספר לטיסה בכל מזג אוויר, והוצב בטייסת הקרב לכל תנאי מזג אוויר, בתחנת האוויר הימית בג'קסונוויל, פלורידה. בשנת 1957 למד בבית הספר לטייסי ניסוי של הצי במרילנד, ושירת כטייס ניסוי עד 1960. בתקופה זו, ביצע טיסות ניסוי על F-8U קרוסיידר, F-11F טייגרקאט, FJ פיורי ו־A-4D סקייהוק, והיה טייס הניסוי הראשון במיזם F-4H פנטום II. היה מדריך טיסה במטוסי פנטום בטייסת הקרב ה־121 בתחנת האוויר הימית במיראמר, קליפורניה, והשתתף בהכנסת המטוס לציים האטלנטי והפסיפי. בנוסף, היה קצין בטיחות, סגן קצין מבצעים וקצין אימוני קרקע בטייסת הקרב 96 באותו בסיס.

שירות בנאס"א
------------

נבחר לאסטרונאוט בקבוצה השלישית, באוקטובר 1963. היה טייס גיבוי של ג'מיני 8.

בספטמבר 1966 שוגר כטייס במשימת ג'מיני 11, שחברה לחללית אג'נה. במשימה זו ביצע הליכת חלל, השיג שיא גובה חדש של 850 מייל (כ-1,368 ק"מ), ולראשונה בוצעה כניסה מבוקרת אוטומטית לאטמוספירה.

לאחר מכן, היה טייס גיבוי של מודול הפיקוד של אפולו 9. ב־14 בנובמבר 1969 שוגר כטייס מודול הפיקוד של אפולו 12, עם צ'ארלס קונראד ואלן בין. במסגרת תפקידו, נשאר במסלול סביב הירח בזמן שקונראד ובין נחתו על הקרקע. הוא צילם את פני הקרקע כדי למצוא אתרי נחיתה אפשריים למשימות הבאות.

התפקיד הבא שלו היה מפקד גיבוי של אפולו 15. הוא פרש מנאס"א ומהצי בשנת 1972.

לאחר נאס"א
----------

מיד לאחר סיום שירותו התמנה לתפקיד סגן נשיא קבוצת הפוטבול המקצוענית "ניו אורלינס סיינטס". במהלך שנות ה־70 היה בעל תפקידים בכירים במספר חברות בתעשיית הנפט. בין ספטמבר 1981 לפברואר 1983 היה דירקטור בחברת סקוט סיינס אנד טקנולוג'י, שהוקמה על ידי דייוויד סקוט. בשנת 1982 מונה לנשיא תאגיד "אסטרו סיינסס", העוסקת באספקת ציוד ושירותים לחדרי בקרה.

בקיץ 1984 היה יועץ טכני למיני-סדרה "Space" בהפקת תחנת הטלוויזיה CBS, וגם שיחק בתפקיד CapCom (האדם המנהל את התקשורת בין חדר הבקרה לחללית, Capsule Communicator) בסדרה.

אותות ועיטורים
--------------

* החזיק בשיא המהירות בחציית ארצות הברית, לאחר שחצה את היבשת בשעתיים ו־47 דקות בשנת 1961, במהירות ממוצעת של 869.74 מייל לשעה (כ-1,400 קמ"ש).

מלבד זאת, קיבל מספר רב של אותות מנאס"א, מהצי, ומארגונים אחרים.

קישורים חיצוניים
----------------

ויקישיתוף מדיה וקבצים בנושא **ריצ'רד גורדון** בוויקישיתוף
* אתר הבית הרשמי
* ריצ'רד גורדון באתר נאס"א (באנגלית)
* ריצ'רד גורדון, באתר "Find a Grave" (באנגלית)
* ריצ'רד גורדון, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 1560455412672
* GND: 1150274395
* NARA: 10567951
* PIC: 8799
* SNAC: w6ch1z62
* VIAF: 1674151595763705470003
* WorldCat: viaf-1674151595763705470003

 |
**מריאנו דיאס מחייה** (בספרדית: **Mariano Díaz Mejía**; נולד ב-1 באוגוסט 1993 בברצלונה שבספרד) הוא כדורגלן דומיניקני-ספרדי המשחק בעמדת החלוץ בסביליה.

קריירת מועדונים
---------------

### נוער

מריאנו נולד בברצלונה שבספרד. הוא החל לשחק במחלקת הנוער של אספניול ב-2002 ב-2006 עבר לפרמיה.

ב-2008 עבר לסאנצ'ס ליברה עד שב-2009 עבר לבדלונה. ב-2010 הועלה מריאנו לקבוצה הבוגרת וב-2011 ערך מריאנו שלוש הופעות בקבוצה הבוגרת של המועדון אשר שיחקה בליגה השלישית בספרד.

### ריאל מדריד

ב-2011 עבר מריאנו למחלקת הנוער של ריאל מדריד. הוא הועלה ב-2012 לריאל מדריד C שם שיחק שנתיים בהן רשם 32 הופעות וכבש 16 שערים.

ב-2014 החל מריאנו לשחק בריאל מדריד קסטיליה שם ערך 43 הופעות וכבש 32 שערים. מריאנו שיחק בריאל מדריד קסטיליה עד 2016.

לקראת עונת 2016/2017 הועלה מריאנו לסגל ריאל מדריד אך לא ביסס את מעמדו כאשר ערך רק שמונה הופעות ליגה וכבש שער אחד.

### אולימפיק ליון

ב-30 ביוני 2017 נמכר מריאנו לאולימפיק ליון תמורת שמונה מיליון יורו וחתם על חוזה לחמש שנים.

ב-5 באוגוסט 2017 ערך מריאנו את הופעת הבכורה שלו בליון וכבש צמד בניצחון 0–4 על שטרסבורג.

### ריאל מדריד

ב-29 באוגוסט 2018 מריאנו חזר ל-ריאל מדריד תמורת 22 מיליון אירו לחמש שנים, זאת עקב זכות ראשונים של ריאל מדריד על מריאנו שמרשה לה להשוות כל הצעה שתוגש עליו ולרכוש את השחקן עם הנחה של 35% ממחיר ההצעה שהושוותה. החלוץ קיבל את חולצה מספר 7, אשר השתייכה לכריסטיאנו רונאלדו. ב-19 בספטמבר 2018 ערך את הופעת הבכורה שלו במדי ריאל מדריד במסגרת משחקי ליגת האלופות, והבקיע את השער השלישי בניצחון 0–3 על רומא.

עונה לאחר מכן, איבד את מספרו לטובת אדן אזאר ועבר למספר 24; בעונה זאת היה החלוץ השלישי בהיררכיה של המאמן זינדין זידאן אך בכל זאת הצליח להבקיע בהופעת הבכורה שלו בליגה בעונה זאת מול ברצלונה בשניות האחרונות של המשחק מבישול של דני קרבחאל.

### סביליה

ב-1 בספטמבר 2023 חתם דיאז בסביליה.

### קריירת נבחרות

ב-24 במרץ 2013 ערך מריאנו את הופעת הבכורה שלו ברפובליקה הדומיניקנית בניצחון 1–3 על האיטי. במשחק זה גם כבש את שער הבכורה שלו בנבחרת. מאוחר יותר הוא פרש מהנבחרת על מנת להתמקד בקריירה שלו בריאל מדריד.

תארים
-----

ריאל מדריד
* הסופר קאפ הספרדי: 2019/2020, 2021/2022
* אליפות ספרד: 2019/2020, 2021/2022
* גביע העולם לקבוצות: 2018/2019, 2022
* ליגת האלופות: 2016/2017, 2021/2022
* הסופר קאפ האירופי: 2022

קישורים חיצוניים
----------------

ויקישיתוף מדיה וקבצים בנושא **מריאנו דיאס** בוויקישיתוף
* מריאנו דיאס, ברשת החברתית אקס (טוויטר)
* מריאנו דיאס, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
**גרגור בריינבורג** (בהולנדית: **Gregor Breinburg**; נולד ב-16 בספטמבר 1991) הוא כדורגלן ארובי המשחק בעמדת הקשר בדן האג.

קריירת מועדונים
---------------

בריינבורג נולד בהולנד למשפחה בעלת שורשים מארובה. בריינבורג התחיל את הקריירה שלו בקבוצת הנערים של ויטסה 1892 וכעבור מספר שנים הצטרף לדה חראפסחאפ. ב-4 במרץ 2011 ערך את הופעת הבכורה שלו בקבוצה הבוגרת בניצחון 1-2 נגד וילם II. עונה לאחר מכן, הצטרף לקבוצה הבוגרת והפך לשחקן הרכב קבוע בה עם 25 משחקים.

בקיץ 2014 בריינבורג חתם בניימכן מהליגה ההולנדית השנייה. בעונתו הראשונה, רשם 30 הופעות בקבוצה והיה שותף לעלייה של הקבוצה לליגת העל ההולנדית. בשנת 2016 מונה לקפטן הקבוצה. ב-22 בינואר 2017 הבקיע את צמד בניצחון 0-2 נגד רודה.

בקיץ 2018 חתם בספרטה רוטרדם וכעבור שנה חזר לדה חראפסחאפ.

בעונת 2020/2021 לא שיחק באף קבוצה ובאוגוסט 2021 חתם בדן האג.

קריירה בינלאומית
----------------

ב-10 ביוני 2015 בריינבורג ערך את הופעת הבכורה שלו בנבחרת ארובה בהפסד 2-0 לברבדוס. ב-15 בנובמבר 2019 הבקיע את שער הבכורה שלו בנבחרת בהפסד 2–4 לגיאנה.

קישורים חיצוניים
----------------

ויקישיתוף מדיה וקבצים בנושא **גרגור בריינבורג** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
כריכת ההוצאה הראשונה של הסט
שלוש ה**חמישיות לכלי נשיפה מעץ** (חליל, אבוב, קלרינט, קרן ובסון) של המלחין הגרמני פראנץ דאנצי, הן מן היצירות הראשונות והחשובות להרכב זה. חמישיות אלו הן הסט הראשון מתוך שלושה של חמישיות כלי נשיפה אשר כתב דאנצי, והוא המבוצע ביותר מביניהם, ומבין מרבית יצירותיו של המלחין. הוא פורסם לראשונה בפריז בשנת 1821.

רקע
---

הז'אנר של חמישיית כלי נשיפה מעץ החל להתפתח בשלהי התקופה הקלאסית, בראשית המאה ה-19. המלחין שיסד את ההרכב, פשוטו כמשמעו, היה אנטון רייכה, אשר היה הראשון לכתוב להרכב זה - למעלה משני תריסרים של יצירות. בתגובה לפרסום חמישיותיו של רייכה משנת 1817 והצלחתן הרבה מאוד, החל דאנצי לכתוב את סט החמישיות הראשון שלו, שיצא לאור בשנת 1821 בפריז. אופוס זה הוקדש לרייכה, ועל הכריכה של ההוצאה הראשונה ניתן לראות ששמו של רייכה בולט אף יותר משמו של דאנצי עצמו. ייתכן שצעד זה נעשה מסיבות שיווקיות, שכן חמישיותיו של רייכה היו פופולריות מאוד, וייתכן פשוט, שדאנצי רצה להוקיר את רייכה על ההרכב שיסד.

סגנון ומבנה
-----------

החמישיות שבאוסף זה כתובות על פי המסורת הקלאסית, בסגנונו הייחודי של דאנצי. הן עשירות במלודיות, בפיתוחים מוטיביים דרמטיים ובכרומטיקה עדינה שמאפיינת את כתיבתו של דאנצי. כמו כן, החמישיות מצלצלות כאילו הן כתובות באופן וירטואוזי במיוחד, וזאת הודות להיכרותו העמוקה של דנצי עם הכלים ויכולותיהם, שכן מבחינה טכנית הן אינן קשות. כמו כן, בולטים החליל והאבוב בקווים המלודיים העליונים, בעוד ששלושת הכלים הנמוכים מנגנים את הליווי לרוב, אך מקבלים מפעם לפעם קטעי סולו. 

בסט שלוש חמישיות בסולמות שונים: חמישייה ראשונה בסי במול מז'ור, שנייה בסול מינור, ושלישית בפה מז'ור. הסולמות הללו מאפשרים לנגן את כל החמישיות על קלרינט בסי במול. סדר הפרקים זהה בכל החמישיות; פרק ראשון בקצב מתון יחסית בצורת סונטה (אשר בחמישייה בפה מז'ור מקדימה אותו פתיחה איטית), פרק שני איטי, פרק שלישי שהוא מינואט, אשר קרוב באופיו לסקרצו, ופרק פינאלה ווירטואוזי.

פירוט הפרקים
------------

**1. חמישייה בסי במול מז'ור**

* אלגרו
* אנדנטה קון מוטו
* מינואט - אלגרטו
* אלגרטו

**2. חמישייה בסול מינור**

* אלגרטו
* אנדנטה
* מינואט - אלגרטו
* אלגרטו

**3. חמישייה בפה מז'ור**

* אנדנטה סוסטנוטו - אלגרו
* אנדנטה
* מינואט - אלגרטו
* אלגרטו

קישורים חיצוניים
----------------

* פירוט על החמישייה השנייה וקטעי שמע
**גילרמה קרבאליו דוס סנטוס** (בפורטוגזית: **Guilherme Carvalho dos Santos**; נולד ב-22 ביוני 2002) הוא כדורסלן ברזילאי המשחק בעמדת הסמול פורוורד בסנטה קרוז ווריורס.

קריירה
------

סנטוס גדל בברזיל לאב ואם כדורסלנים, וב-2018 החל לשחק כדורסל בקבוצת הבוגרים של מינאס מליגת העל הברזילאית, כשבמקביל הוא משחק בקבוצות הצעירות של המועדון. באפריל 2021 נבחר לשחק עבור "נבחרת העולם" בנייקי הופ סאמיט, ובאותו חודש הכריז על מועמדותו לדראפט 2021 ב-NBA. לאחר מכן משך את מועמדותו ושיחק במינאס גם בעונת 2021/2022, בה העמיד ממוצעים של 10.1 נקודות ו-5.1 ריבאונדים למשחק, ונבחר לשחקן השישי של העונה בליגה.

לקראת דראפט 2022 ב-NBA הגיש סנטוס את מועמדותו, ובדראפט נבחר בבחירה ה-55 על ידי גולדן סטייט ווריורס. הוא שיחק עם הקבוצה בליגת הקיץ של ה-NBA, ובתום הטורניר הצטרף לסנטה קרוז ווריורס, קבוצת הבת של גולדן סטייט מליגת הפיתוח של ה-NBA.

### קריירת נבחרות

ב-2019 ייצג סנטוס את ברזיל באליפות דרום-אמריקה עד גיל 17 שנערכה בצ'ילה, קלע 27 נקודות במשחק הגמר נגד ארגנטינה וזכה עם נבחרתו במדליית הזהב. הוא ערך את הופעת הבכורה שלו בנבחרת הבוגרת במסגרת מוקדמות אליפות האמריקות בכדורסל 2022.

קישורים חיצוניים
----------------

* פרופיל, באתר Basketball-Reference
* פרופיל, באתר eurobasket

הערות שוליים
------------

1. ↑  Aos 16 anos, ele joga por 3 categorias, brinca sobre ENEM e precisa marcar o craque do adversário no NBB, ESPN.com, ‏2018-11-13 (בפורטוגזית)
2. ↑  Plan B, Minas Tênis Clube - Fábrica de talentos, minastenisclube.com.br
3. ↑  Brazil's Gui Santos entering 2021 NBA draft, ESPN.com, ‏2021-04-21 (באנגלית)
4. ↑  Leonardo Sasso, BRUNO CABOCLO IS NAMED MVP OF THE 2021-22 NBB SEASON. CHECK OUT ALL THE AWARDS, streetopia, ‏17 ביולי 2022
5. ↑  Warriors Select Patrick Baldwin Jr. (#28) & Gui Santos (#55) in 2022 NBA Draft, Presented by Oracle, www.nba.com (באנגלית)
6. ↑  Wolves' Garza And Ignite's Henderson Named Captains For NBA G League Next Up Game, The NBA G League (באנגלית)
7. ↑  Brazil claim South American U17 Championship 2019 title in Chile, FIBA.basketball (באנגלית)
**קארין מרתה אליסבת אנסטרם** (בשוודית: **Karin Märta Elisabeth Enström**; נולדה ב-23 במרץ 1966) היא פוליטיקאית שוודית ממפלגת המתונים אשר שימשה כשרת ההגנה של שוודיה בין 2012–2014.

ביוגרפיה
--------

אנסטרם נולדה באופסלה, שוודיה ב-23 במרץ 1966 בשם **קארין לנדרהולם**. אחיה הוא הנריק לנדרהולם המשמש כשגריר שוודיה באיחוד האמירויות. אחותה לואיז היא אשתו של הפוליטיקאי פר ביל. לאחר נישואיה לאנדרס אנסטרם, היא אימצה את שם משפחתו. היא אם לשלושה.

אנסטרם התגייסה לצבא שוודיה, עברה קורס קצונה, והגיעה לדרגת קפטן. ב-1993 היא עזבה את הצבא, ושנה לאחר מכן הצטרפה למפלגת המתונים ונבחרה כחברה במועצת העיר וקסהולם. ב-1998 נבחרה לריקסדאג. ב-2002 נבחרה כראש העיר וקסהולם וכיהנה בתפקיד עד 2006. ב-2008 מונתה ליו"ר ועדת הביטחון של הריקסדאג, וב-2010 מונתה ליו"ר ועדת החוץ. ב-18 באפריל 2012 היא מונתה לשרת ההגנה עד 3 באוקטובר 2014. לאחר מכן נבחרה בשנית כראש עיריית וקסהולם במשך שתי קדנציות עד 2022. במקביל, היא מכהנת כיו"ר ועדת החוקה מאז 2019.

קישורים חיצוניים
----------------

ויקישיתוף מדיה וקבצים בנושא **קארין אנסטרם** בוויקישיתוף
* קארין אנסטרם, ברשת החברתית אקס (טוויטר)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 9562154076014711860000
* WorldCat (עם VIAF): 9562154076014711860000

 |
**איתן ליס** (21 ביולי 1945 – יוני 2022) היה ראש מועצה אזורית גולן השני, מ-1979 עד שנת 1988, בתקופה שבה נחקק חוק רמת הגולן. ממייסדי מושב רמות.

ביוגרפיה
--------

נולד בקבוצת דגניה א'. למד בתיכון בית ירח והיה שחיין בקבוצת הפועל דגניה א'.

ב-1971 היה בגרעין המייסד של מושב רמות שבמורדות רמת הגולן, בואכה הכנרת, ומילא בו תפקידים מרכזיים כרכז משק וגזבר. הקים את "מדר"ג: מפעלי דרום הגולן" – גוף שאיגד את התעשייה באזור דרום רמת הגולן (שהיה מסופח אז למועצה אזורית עמק הירדן). פעל להקמת רשות מוניציפלית עצמאית ליישובי רמת הגולן. כשזו הוקמה ב-1979, נבחר לסגנו של ראש המועצה משה גורליק. כשלושה חודשים לאחר מכן התפטר גורליק מהתפקיד, וליס נבחר על ידי חברי המועצה לעמוד בראשות המועצה. כיהן גם כיו"ר חבר המנהלים של אתר החרמון.
יחד עם סמי בר לב, הקים את בית הספר האזורי "נופי גולן" בקצרין. היה פעיל בתנועת גוש אמונים. כיהן בתפקיד עד 1988.

חיים אישיים
-----------

היה נשוי לרותי, שניהלה בעבר את מתנ"ס רמת הגולן ואת מתנ"ס מבואות החרמון, ולהם ארבעה ילדים.

קישורים חיצוניים
----------------

* כך קמה המועצה האזורית גולן אתר "שישי בגולן"

הערות שוליים
------------

1. ↑  37 שחיינים מזנקים הבוקר לצליחת הכנרת, דבר, 14 באוקטובר 1965
2. ↑  כניסה בשבת – 140 שקל, מעריב, 5 בינואר 1983
3. ↑  אמנון רז, פאר-לי שחר, יאיר פידל, הדרג המדיני אישר מעצר לוינגר, חדשות, 14 במאי 1984
4. ↑  אתר החברה למתנ"סים
**רלף גונזלבס** (באנגלית: **Ralph Gonsalves**, נולד ב-8 באוגוסט 1946) הוא פוליטיקאי המשמש כיום כראש הממשלה הרביעי של סנט וינסנט והגרנדינים, וכמנהיג מפלגת העבודה המאוחדת (ULP). 

נולד באי סנט וינסנט למשפחה של איכרים ואנשי עסקים שהגיעה לאיים בשנת 1845. הוא למד בבתי ספר קתוליים ובהמשך סיים תואר ראשון בכלכלה באוניברסיטת איי הודו המערבית. בשנת 1971 חזר לאוניברסיטה וסיים תואר שני במדע המדינה. בשנת 1974 סיים את הדוקטורט במדע המדינה באוניברסיטת מנצ'סטר.

גונזלבס מכהן כחבר פרלמנט מאז שנת 1994. באותה השנה הוקמה מפלגת הלייבור במתכונתה הנוכחית וגונזלבס החל לשמש כסגן יו"ר המפלגה. בשנת 1998 הפך למנהיג המפלגה. נבחר לראשות הממשלה לאחר בחירות שהתרחשו בשנת 2001, והוא ראש הממשלה הראשון ממפלגתו. הוא המשיך וזכה בבחירות שנערכו בשנים 2005, 2010 ו-2015. בשנת 2009 הוביל משאל עם בנושא החלפתה של אליזבת השנייה, מלכת הממלכה המאוחדת בנשיא עצמאי, אך 55.64% מהמצביעים דחו את השינויים המוצעים.

נשוי בפעם השנייה ויש לו ארבעה ילדים.

קישורים חיצוניים
----------------

ויקישיתוף מדיה וקבצים בנושא **רלף גונזלבס** בוויקישיתוף
* רלף גונזלבס, ברשת החברתית אקס (טוויטר)

|  |  |
| --- | --- |
| בקרת זהויות עריכת הנתון בוויקינתונים | 
* GND: 132652285
* ISNI: 0000 0003 7447 0382
* LCCN: n84165024
* VIAF: 38323533
* WorldCat: lccn-n84165024

 |
**ופיק ספא** (בערבית: **وفيق صفا**, תעתיק מדויק: ופיק צפא; נולד ב-1960) הוא איש ביטחון לבנוני ובכיר בארגון חזבאללה, המקורב למזכ"ל הארגון חסן נסראללה, ונשוי לאחותו. הוא משמש כראש מנגנון ביטחון הפנים המרכזי ומפקד היחידה לקשרי חוץ, ולעיתים מכונה "שר הביטחון" או "שר הפנים" של חזבאללה.

במסגרת תפקידו הנוכחי הוא אחראי על ביטחון הפנים בארגון ועל הקישור והתיאום בין שירותי הביטחון הלבנונים לחזבאללה, וכן עוסק מטעם הארגון בפרויקטים מיוחדים.

ביוגרפיה
--------

ספא נולד בלבנון בשנת 1960.

בשנת 1984 הוא הצטרף לשורות ארגון חזבאללה וטיפס בסולם הדרגות.

בשנת 1987 מזכ"ל הארגון חסן נסראללה מינה אותו לתפקיד ראש "ועדת הביטחון", שמאוחר יותר שונה שמה ל"יחידת הקישור והתיאום" של הארגון.

על-פי גורמים אמריקנים, היה ספא מעורב ברצח רפיק אל-חרירי בפברואר 2005. כמו כן, הוא עמד בראש ועדת המשא ומתן עם ישראל בנושא חילופי השבויים בין שני הצדדים והיה מעורב בעסקת החזרת גופותיהם של אלדד רגב ואהוד גולדווסר.

עלי מנטש, סוכן ישראלי שנתפס ב-25 באפריל 2009 בידי חזבאללה והועבר לחקירת כוחות הביטחון הלבנוניים, הואשם שנדרש לספק מידע אישי ומפורט על ספא בשנים שבהן החזיק הארגון בנעדרי צה"ל.

ביולי 2019 ארצות הברית הטילה עליו סנקציות ביחד ביחד עם שני חברי פרלמנט מטעם חזבאללה.

### מעורבותו בפרשות שחיתות

ב-26 באפריל 2018 התפרסמו ידיעות כי ספא נעצר באשמת מעילה בסך של 350 מיליון דולר ובסחר בסמים ובהלבנת הון. מאוחר יותר הכחישו בני משפחתו את הידיעה ורשת אל-מיאדין דיווחה כי "ספא מכחיש את עובדת מעצרו".

ב-18 באפריל 2020 שודרה תוכנית בערוץ הטלוויזיה "אלג'דיד" בלבנון, בה נטען כי לספא נדל"ן בהיקף של 30 דונם הרשומים על שמו בעיירה אלנמירייה במדינה וכי הוא גם מחזיק בכמה חברות מסחריות הרשומות על שם בנו. הפרסום עורר סערה ברשתות החברתיות במדינה וגולשים החלו לדרוש הסברים מחזבאללה על אודות התנהלותו של ספא.

מעורובתיו אלו של ספא תרמו לתדמיתו השלילית של ארגון חזבאללה.

לקריאה נוספת
------------

* השחיתות של בכיר חזבאללה וופיק צפא, יוני בן-מנחם, News1 מחלקה ראשונה, 24 באפריל 2020

הערות שוליים
------------

1. ↑  ארה"ב הטילה סנקציות על שלושה בכירי חיזבאללה, שניים מהם חברי פרלמנט, באתר מעריב, ‏9 ביולי 2019
2. 1 2  רונן סולומון, תחקיר: המשמר המלכותי, גרסת חיזבאללה, באתר nrg
3. ↑  גל ברגר, פגישה חשאית בביירות: מקורבו של נסראללה נפגש עם בכירי חמאס, באתר כאן 11, ‏22 ביולי 2019
4. 1 2 3 4 5 6 7 8 9  יוני בן-מנחם, השחיתות של בכיר חיזבאללה וופיק צפא, באתר News1 מחלקה ראשונה, ‏24 באפריל 2020
5. 1 2  דיווחים סותרים אודות מעצר בכיר ביותר בחיזבאללה באשמת מעילה. באתר נציב.נט, ‏26 באפריל 2018
סמל היחידה
**יחידת הבט** (ראשי תיבות: "הדרכה באמצעות טכנולוגיה") היא יחידה העוסקת בפתרונות למידה של פיקוד ההכשרות והאימונים. כוח האדם ביחידה מורכב מחיילים, מאזרחים עובדי צה"ל ומאזרחים. היחידה ממוקמת בבסיס צריפין (מחנה ידין).

היסטוריה
--------

יחידת הבט הוקמה בשנת 2000, לאחר איחוד של מדור הדב"ם (הדרכה באמצעות מחשב) ויחידת ההסרטה של זרוע היבשה. תחילה מוקמה היחידה באחד מהבסיסים במחנות גלילות ובשנת 2001 עברה לצריפין (מחנה ידין).

ייעוד היחידה
------------

הייעוד של יחידת הבט הוא טיוב איכות ההדרכה בצה"ל, באמצעות פיתוח אמצעי הדרכה מתוקשבים, מבוססי טכנולוגיה.

היחידה מפתחת הדרכה בתחומי האימונים, ההכשרות, קליטת אמצעי לחימה, השתלמויות, למידה מבצעית ושחזור אירועי בטיחות, בהתאם לנדרש ביחידות זרוע היבשה וביחידות נוספות. בנוסף, משמשת היחידה סמכות מקצועית להכשרת מפיקי וידאו צבאיים.

היחידה מפתחת את המוצרים על פי מודל ADDIE, המורכב מחמישה שלבים: ניתוח ואפיון הבעיה, תכנון הפתרון, פיתוח תסריט, יישום והערכה.

מבנה היחידה
-----------

היחידה פועלת בארבעה תחומים כאשר בראש כל תחום עומד ראש תחום האחראי על ניהול, שליטה ובקרת איכות:

1. תחום פיתוח הדרכה וניהול פרויקטים: מורכב ממפתחי הדרכה שתפקידם לנתח ולאפיין את הצרכים ההדרכתיים, לנהל את צוות הפיתוח ולבצע בקרה על התהליך השלם של פיתוח המוצר.
2. תחום מולטימדיה ועיצוב: מורכב ממעצבים גרפיים שתפקידם לעצב את מוצרי ההדרכה באמצעים גרפיים שונים כולל אנימציות.
3. תחום תכנות: מורכב מכותבות לומדה, שתפקידן לכתוב קוד תכנותי למוצרי הדרכה מבוססי פלאש, תלת מימד, ולבצע בקרת איכות למוצרים.
4. תחום וידאו: מורכב מצלמים, ממפיקים, מתסריטאים, מעורכי וידאו וממעצבים גרפיים שתפקידם להפיק, לכתוב, לצלם, לערוך ולעצב סרטי הדרכה.

קישורים חיצוניים
----------------

* ערוץ היוטיוב של היחידה
* הכירו את יחידת הבט - אתר צה"ל

הערות שוליים
------------

1. ↑
סבטלנה זאחרובה ואנדרי מקוריאב ב-2006
**סבטלנה זאחרובה** (ברוסית: **Светлана Захарова**; נולדה ב-10 ביוני 1979) היא פרימה בלרינה בבלט של  תיאטרון הבולשוי ברוסיה, ובבלט של תיאטרון לה סקאלה באיטליה.

ביוגרפיה
--------

זאחרובה נולדה בעיר לוצק, אוקראינה, ברית המועצות, ב-10 ביוני 1979. בגיל שש, סבטלנה נלקחה על ידי אימה ללמוד ריקודי עם בסטודיו מקומי. בגיל עשר, סבטלנה נבחנה והתקבלה לבית הספר לכוראוגרפיה של קייב, אוקראינה. ארבעה חודשים בלבד לאחר מכן, אביה הוצב מטעם הצבא במזרח גרמניה, דבר שאילץ את סבטלנה להפסיק את לימודיה. חצי שנה לאחר מכן, המשפחה חזרה לאוקראינה, וסבטלנה נבחנה שנית והתקבלה לבית הספר. היא צורפה מיד לשנה השנייה, תחת המורה Valeria Sulegina. לאחר שש שנים בבית הספר סבטלנה התחרתה בתחרות בינלאומית לרקדנים צעירים. בעקבות התחרות התאפשר לה לעבור לבית הספר היוקרתי לבלט - אקדמית ואגאנובה לבלט רוסי.

בשנת 1996, כשהייתה בת 17, השלימה סבטלנה את לימודיה בואגאנובה והצטרפה ישירות כרקדנית בבלט של תיאטרון המארינסקי. שנה לאחר מכן ב-1997 כשהייתה בת 18 בלבד, היא ביצעה את הופעות הבכורה הראשונות שלה כרקדנית ראשית (פרימה בלרינה) בבלט של תיאטרון מריאינסקי.
סבטלנה התברגה במהרה כאחת הבלרינות המוכשרות והמפורסמות ביותר, ובשנת 2003-2004 קיבלה הצעה לעבור להיות רקדנית ראשית של בלט בולשוי. על פי שמועות המעבר נבע גם כתוצאה מחוסר שביעות רצון בבלט של תיאטרון מריאינסקי.

כיום, סבטלנה מבצעת סיבובי הופעות ומתארחת בלהקות הבלט הגדולות בעולם. היא נחשבת כאחת הבלרינות הגדולות של הדור, בעיקר בזכות השליטה המוחלטת והמומחיות שלה בטכניקות הבלט, עבודת הרגליים המדהימה שלה, הגמישות יוצאת הדופן שלה, המוזיקליות והריקוד מהנשמה. יחד עם זאת, לא כל המבקרים מוצאים את היכולות יוצאות הדופן שלה מתאימות לנורמות של הבלט הקלאסי.

באיטליה רקדה סבטלנה בבלט של תיאטרון לה-סקאלה עם הרקדן הראשי רוברטו בולה בבלטים כמו אגם הברבורים, ז'יזל, הביידרה, היפהפייה הנרדמת ועוד.

סבטלנה זכתה בתחרות הריקוד "Prix Benois de la Danse" בשנת 2005 ובפרס הפדרציה הרוסית ב-2006.

סבטלנה נשואה לכנר הרוסי ודים רפין. לזוג בת אחת בשם אנה, שנולדה ב-17 בפברואר 2011. זאחרובה נעדרה בסיבוב ההופעות של הבולשוי בלונדון בקיץ 2010 כתוצאה מפציעה בירך, כך מסרו הגורמים הרשמיים. בפועל היא הייתה בהריון בזמן הזה. זאחרובה חזרה לקריירת הריקוד לאחר הלידה, וכיום מופיעה ברחבי העולם.

קישורים חיצוניים
----------------

ויקישיתוף מדיה וקבצים בנושא **סבטלנה זאחרובה** בוויקישיתוף
* אתר האינטרנט הרשמי של סבטלנה זאחרובה
* תמונות
* בלט הבולשוי
	+ אתר הבולשוי (ביוגרפיה, רפרטואר ולוח הזמנים של ההופעות הבאות שלה).
* כתבה על הופעה של זאחרובה מיוני 2009

הערות שוליים
------------

1. ↑  "Interview with Zakharova". ballet.co.uk. אורכב מ-המקור ב-2008-09-15. נבדק ב-2014-02-13.
2. ↑  אתר למנויים בלבד Mark Monahan, ‏The jewel in the Bolshoi's crown, The Telegraph, 15 July 2006
3. ↑  "Sleeping Beauty Review". New York Times.
4. ↑  Президент России

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15526142s (data)
* GND: 1053484771
* ISNI: 0000 0003 6024 9425
* LCCN: nr99040090
* MusicBrainz: 31caf516-ffa7-4090-bda6-b96475973573
* SUDOC: 149413742
* VIAF: 222870492
* WorldCat: lccn-nr99040090

 |
לוגו הפסטיבל
**פסטיבל הסרטים התיעודי הבינלאומי באמסטרדם (אידפא)** (באנגלית: **International Documentary Film Festival Amsterdam**,‏ בראשי תיבות: **IDFA**) הוא פסטיבל קולנוע תיעודי המתקיים מדי שנה מאז 1988 באמסטרדם. הפסטיבל נערך בתחילה באזור ליידספליין במרכז אמסטרדם. מאז הוא התפשט ומתקיים במספר אזורים נוספים. הוא נחשב לפסטיבל היוקרתי בעולם לקולנוע תיעודי. 

מטרת אידפא היא לקדם יצירת סרטי תעודה ולהציג אותם בפני קהל רחב ככל האפשר. הוא התחיל כפסטיבל קטן וגדל לפסטיבל בן אחד עשר יום, המקרין מעל 200 סרטי תעודה ומושך קרוב ל-120,000 מבקרים.

פרט לתוכנית הסרט הבינלאומי, מגוון סוגות והצגות בכורה אירופאיות ועולמיות שמתקיימות מדי שנה, הפסטיבל גם מארח דיונים, פורומים וסדנאות.

בשנת 2005 סרט ישראלי שאדיה זכה לציון לשבח בפסטיבל זה.

בשנת 2023 בצל מלחמת חרבות ברזל שלושה אקטיביסטים פרצו לבמה בטקס הפתיחה של הפסטיבל, הניפו שלט שנשא את הכיתוב "מהנהר עד הים, פלסטין תהיה חופשית", וזכו לתשואות ומחיאות כפיים, גם של המנהל האמנותי של הפסטיבל, אורווה ניראביה.

הפורום הדוקומנטרי בישראל גינה את את האירוע וכתבו: ״אנו קוראים להנהלת הפסטיבל לגנות בצורה ברורה, לדחות ולהוקיע את קריאות הללו לאלימות - ולא לתת במה לכל מי שמסית ביודעין להשמדת ישראל, מעודד אלימות ומעורר רגשות אנטישמיים נגד יהודים בכל מקום״. יום לאחר מכן הפסטיבל פרסם הצהרה כי "הסיסמה הזו לא מייצגת אותנו, ואנחנו לא תומכים בה בשום צורה. אנחנו באמת מצטערים שזה פגע ברבים".

קישורים חיצוניים
----------------

ויקישיתוף מדיה וקבצים בנושא **פסטיבל אידפא** בוויקישיתוף
* אתר האינטרנט הרשמי של פסטיבל אידפא
* פסטיבל אידפא, ברשת החברתית אינסטגרם

* פסטיבל אידפא, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* GND: 3068237-X
* LCCN: nr99010491
* VIAF: 139020874
* WorldCat: lccn-nr99010491

 |


1. ↑  "קולנוענים ישראלים תקפו את פסטיבל הדוקו הגדול בעולם שתמך בקריאה למחיקת ישראל". *הארץ*. נבדק ב-2023-11-10.
2. ↑  רשף, דביר (2023-11-10). "מפגינים קראו למחיקת ישראל בפסטיבל הדוקו הנחשב; הקהל הריע, הישראלים הגיבו בבוז". *Ynet*. נבדק ב-2023-11-10.
3. ↑  Ben Dalton2023-11-10T15:39:00+00:00, IDFA apologises for "hurtful" slogan shown by activists at opening ceremony, Screen (באנגלית)
המונח "הרפובליקה הראשונה" מפנה לכאן. לערך העוסק ברפובליקה האוסטרית בין שתי מלחמות העולם, ראו הרפובליקה האוסטרית הראשונה.

**הרפובליקה הצרפתית הראשונה** (בצרפתית:**La Première République** , בשמה הרשמי - **République française**) היא הכינוי המקובל בהיסטוריוגרפיה לסדרת המשטרים הפרלמנטריים שהתקיימה בצרפת בין הדחתו של לואי ה-16 ב-21 בספטמבר 1792 והכרזת רפובליקה, לבין ההכרזה על נפוליאון לקיסר ב-18 במאי 1804. הרפובליקה כללה בשיאה את שטחי צרפת, לוקסמבורג ובלגיה המודרניות לצד חלק קטן מגרמניה. במהלך קיומה, התחלפו בה שלושה משטרים שונים. אלו היו הוועידה הלאומית, שנוסדה כרשות מכוננת אך הוסיפה למשול בתוקף צווי חירום, שהתאספה ערב יום הכרזת הרפובליקה ופוזרה ב-27 באוקטובר 1795; הדירקטוריון, רשות מבצעת בת חמישה אנשים שפוקחה על ידי גוף מחוקק בן שני בתים, שנכנס ב-1 בנובמבר 1795; והקונסוליה, בה משלו שלושה קונסולים לצד גופים מייעצים חלושים, שקמה אחרי חיסול הדירקטוריון בהפיכת 18 בברימר ב-9 בנובמבר 1799.

הרפובליקה התבססה על עקרונות של ממשל ייצוגי להלכה, אם כי בפועל נשלטה באופן דיקטטורי כמעט לכל אורך התקופה, כשהרשות המבצעת מתעלמת מהחוק באמצעות תקנות חירום שונות או הסדרים זמניים. השלטון היה נתון בידי הגופים הנבחרים, אך מי שנתנו את הטון למעשה היו מנהיגים יחידים או קליקות שהצליחו לרכז השפעה בידיהם, בעוד הסיעות השונות נאבקות ביניהן. הכח החזק בראשית הרפובליקה היה ה"טריומווירט" של ז'ורז' דנטון, מקסימיליאן רובספייר וז'אן-פול מארה. אחרי הירצחו של מארה, ירידת קרנו של דנטון ומאבקים סיעתיים שונים הגיע רובספייר למעמד של כמעט דיקטטור (אם כי ללא שום מינוי רשמי מקביל) באביב 1794. תקופת עליונותו הייתה קצרה והוא הודח והוצא להורג בסוף יולי. מות רובספייר הותיר ריק, שמולא לבסוף על ידי אנשי הדירקטוריון, שהיו אמורים לשלוט בפיקוח המחוקק אך היו קליקה דיקטטורית לכל דבר והתערבו בהליכי הבחירות ובבתי המחוקקים באופן קבוע. הבולטים מביניהם היו פול בראס ועמנואל-ז'וזף סיאייס. סיאס חיסל את הדירקטוריון בהפיכת ברימר, אותה יזם בסיוע הגנרל נפוליאון בונפרטה ויצר את הקונסולאט. נפוליאון גבר במהרה על סיאס והיה מנהיגה מאריך-השנים ביותר של הרפובליקה. הוא כיהן כ"קונסול הראשון" מ-1799 ל-1804, וביטל רשמית את הרפובליקה לאחר שהכריז על עצמו כקיסר נפוליאון הראשון. בכך הוא הקים את האימפריה הצרפתית הראשונה.

קישורים חיצוניים
----------------

ויקישיתוף מדיה וקבצים בנושא **הרפובליקה הצרפתית הראשונה** בוויקישיתוף

| היסטוריה של צרפת |
| --- |
| גאלים | גאליה • גאלים • גאליה נארבוננסיס • גאליה אקוויטניה • מלחמת גאליה • גאליה בלגיקה |
| פרנקים | פרנקים • האימפריה הפרנקית • השושלת המרובינגית • השושלת הקרולינגית • האימפריה הקרולינגית • פרנקיה המערבית |
| צרפת המלוכנית | ממלכת צרפת • צרפת בימי הביניים • צרפת בעת החדשה המוקדמת • המהפכה הצרפתית |
| קיסרות צרפת | הרפובליקה הראשונה • הקיסרות הראשונה • הרסטורציה של ממלכת צרפת • המונרכיה של יולי • הרפובליקה השנייה • הקיסרות השנייה • הרפובליקה השלישית • צרפת של וישי |
| צרפת אחרי מלחמת העולם השנייה | צרפת החופשית • הממשלה הזמנית • הרפובליקה הרביעית • הרפובליקה החמישית |
| פורטל צרפת צרפתצרפת |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534612205171
* LCCN: sh95000881
* NLG: 2727
* NLK: KSH2002016968

 |
דסקית זיהוי של צבא ארצות הברית מעת מלחמת העולם השנייה
דסקית זיהוי של החייל היהודי אסטמן, ששרת ב- RAF במלחמת העולם השנייה
דסקית זיהוי צה"לית משנת 1966**דִסקית זיהוי** (ובקצרה: דִסקית) היא לוחית מתכת התלויה בשרשרת מתכת על צווארו של חייל, ועליה רשומים פרטי הזיהוי שלו בשני עותקים, שניתן להפריד ביניהם. לעיתים כוללת הדסקית מידע נוסף, כגון סוג הדם ודת. הדסקית משמשת לזיהוי החייל במקרה מוות או פציעה קשה. במקרה מוות נלקח אחד משני חלקי הדסקית על ידי העוסקים בזיהוי החללים, כחלק מתהליך הזיהוי והרישום.

ייצורן של דסקיות זיהוי החל כיוזמה פרטית במהלך מלחמת האזרחים האמריקנית, והדסקיות יוצרו מנחושת או מעופרת. תושב ניו יורק בשם ג'ון קנדי פנה בשנת 1862 לצבא ארצות הברית בהצעה לנפק דסקיות לכל החיילים, אך נענה בשלילה. הוראה לנפק דסקיות זיהוי, עשויות אלומיניום, ניתנה בצבא ארצות הברית בסוף 1906. בשנת 1916 נקבע שכל חייל יקבל שתי דסקיות זיהוי זהות, שאחת מהן תילקח מגופו במקרה שימות.

צבא פרוסיה ניפק דסקיות זיהוי לכל חייליו בתחילתה של מלחמת צרפת–פרוסיה בשנת 1870.

דסקיות מתכת, הדומות לדסקיות זיהוי צבאיות, הפכו בישראל ובמקומות מסוימים בעולם לפריט אופנתי.

דסקיות זיהוי בצה"ל
------------------

הדסקית בצה"ל עשויה לוח מתכת מלבני, מחורר באמצעו, באופן המאפשר את שבירתו לשני חלקים נפרדים, שעל כל אחד מהם רשומים פרטי הזיהוי. על הדסקית מופיעים פרטי הזיהוי - שם מלא ומספר אישי. בתקופות מסוימות צוין גם סוג הדם.

עקב הקושי לזהות חללי צה"ל במלחמת יום הכיפורים, נוספו לדסקית הזיהוי שעל הצוואר דסקיות בנעליים הצבאיות. 

פקודות הצבא מחייבות את החייל ללכת כשדסקית הזיהוי לצווארו בכל עת. יש חיילים, בייחוד לוחמים, הנוהגים לעטוף את הדסקית ואת השרשרת המחוברת אליה בעטיפת בד על מנת להימנע מהברק של המתכת שעשוי לחשוף את החייל בפני האויב. צה"ל מספק בעת הגיוס עטיפת בד לדסקית בצבע ירוק זית, אך השימוש בה אינו בגדר חובה.

הביטוי "מהמסטינג שלי עשו את הדסקית שלך" (וריאציה נוספת: "מהפחית שלי...") משמש חיילים ותיקים לשם הדגשת הוותק שלהם באוזני חיילים צעירים יותר.

חבר הכנסת רחבעם זאבי עשה בדסקית שימוש סמלי בשנותיו האחרונות, שבהן נהג להתהלך כשלצווארו דסקית ועליה שמות נעדרי צה"ל.

במלחמת חרבות ברזל מסביבות חודש לפרוץ המלחמה, התחילו להפיץ 'דיסקית מחוייבות' שנראית בדיוק כמו דיסקית צה"לית אלא שבמקום שם ומספר אישי, כתוב עליה "הלב שלנו שבוי בעזה, BRING THEM HOME – NOW!". הכסף המתקבל ממכירת דיסקית המחוייבות מועבר במלואו כתרומה למטה המשפחות להחזרת החטופים והנעדרים, והיא נענדת על ידי סלבריטאים רבים כחלק מהמאמץ לעורר מודעות לנושא.

קישורים חיצוניים
----------------

ויקישיתוף מדיה וקבצים בנושא **דסקית זיהוי** בוויקישיתוף
* דיסקית, באתר "מילואים בסבבה"
* Sarah Ashbridge, ‏The Story of the Double Dog Tag, בבלוג של ועדת חבר העמים לקברי מלחמה (באנגלית)
תצלום לוויין של האי אונוור
**האי אונוור** או **האי אנטוורפן** (באנגלית: **Anvers Island**; או **Antwerp Island**) הוא אי הררי גבוה - האי גדול ביותר בארכיפלג פאלמר שבאנטארקטיקה. 

האי שוכן מדרום מערב לאי בראבנט, בקצה הדרום מערבי של ארכיפלג פאלמר. 

האי קורמורן (אזור ציפורים מיוחד) נמצא קילומטר אחד מדרום לאי אונוור. 

אורכו של האי 61 קילומטרים. 

חלקו הדרום מערבי של האי הוא חלק מהאזור המיוחד המוגן "דרום מערב האי אנוור, ואגן פאלמר" (אזור ASMA 7).

היסטוריה
--------

### גילוי האי

האי התגלה על ידי ג'ון ביסקו בשנת 1832. האי נחקר על ידי המשלחת האנטארקטית הבלגית בשנת 1898 בראשותו של אדריאן דה ז'רלאש. 

### מקור השם

שמו של האי ניתן לו בשנת 1898, על ידי ז'רלאש. 

ז'ארלש קרא לאי על שם מחוז אנטוורפן (שם המחוז בצרפתית הוא "אנוור").

### תחנת פאלמר

תחנת פאלמר היא תחנת מחקר אמריקאית (והיא התחנה האמריקאית היחידה באנטארקטיקה הנמצאת מצפון לחוג האנטארקטי). 

בניית התחנה הסתיימה בשנת 1968, והיא נועדה לאפשר מגורים לעד 50 איש בו זמנית; בתחנה נבנו מעבדות ורציף. 

התחנה נקראה על שמו של נתנאל פאלמר, חוקר אנטארקטיקה, שהיה האמריקאי הראשון שראה את חצי האי האנטארקטי. 

### התחנה של הסקר האנטארקטי הבריטי

הסקר האנטארקטי הבריטי בנה והפעיל תחנת מחקר על האי שנקראה בסיס N ‏ (Base N) לצורך מיפוי האזור ומחקר גאולוגי. התחנה כללה צריף. 

התחנה פעלה בין ה-27 בפברואר 1955 ועד ה-10 בינואר 1958. 

התחנה נסגרה בשנת 1958 עם השלמת פעילות המיפוי והמחקר באזור, והבקתה הושאלה לממשלת ארצות הברית ב-2 ביולי 1963. 

ממשלת ארצות הברית הפכה את התחנה בינואר 1965 לתחנת מחקר ביולוגי, כחלק מתחנת פאלמר הסמוכה. 

התחנה עלתה באש ב-28 בדצמבר 1971, עת שעברה שיפוצים על ידי הסקר האנטארקטי הבריטי. 

הריסות המבנה פונו מהאזור על ידי אנשי התוכנית האנטארקטית של ארצות הברית בשנים 1991–1990, ונותרו מהמבנה רק יסודות הבטון שלו.

לקריאה נוספת
------------

• ARTHUR S. RUNDLE, **Snow accumulation and ice movement on the Anvers Island ice cap, Antarctica : a study of mass balance**, Institute of Polar Studies, The Ohio State University, Columbus, Ohio

קישורים חיצוניים
----------------

ויקישיתוף מדיה וקבצים בנושא **אונוור** בוויקישיתוף
* האי אונוור באתר הגאזט האנטארקטי של ממשלת אוסטרליה
* האי אונוור באתר antarcticguide
* האי אונוור באתר summitpost
* תחזית מזג אוויר עדכנית ארוכת טווח עבור האי אונוור
	+ סטטיסטיקות מזג אוויר עבור האי אונוור
* האי אונוור, סרטון באתר יוטיוב

הערות שוליים
------------

1. 1 2 3 4 5 6 7  היסטוריה של בסיס N

| איים בארכיפלג פאלמר |
| --- |
| איים | אבוט • אולין • אומגה • אטא • אלפא • אלקה • אונוור • אפסילון • בראבנט • בוב • גאנד • גלארוס • דייוויס • דינק • דלתא • דרים • הארי • וינצקה • טאוור • למדא • לייז' • לקוואנט • פמפה | האי בראבנט |
| קבוצות איים | איי אומיקרון • איי טטראד • איי כריסטיאניה • איי מלכיור • איי סיגמא • איי פאי • איי פסי |
| איונים | סלע גריינדר |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1063925541
* NARA: 10037211
* VIAF: 313251309
* WorldCat (עם VIAF): 313251309

 |
הכס המלכותי כיום
המלך פרדריק השישי  
ציור מאת וילהלם בנדס (1830)
**הכס המלכותי של דנמרק** (בדנית: **Danmarks tronstol**) הוא הייצוג הממשי של הכתר הדני מאז 1671 ושל ממלכת נורווגיה בתקופת האיחוד עם דנמרק (1671-1814). לפי האגדה, הכס עשוי מקרן של חד-קרן, אך נראה כי עשוי דווקא מחט של חדשן חדקרן נורווגי. שלושה אריות כסף בגודל-טבעי שומרים עליו, על פי המסורת התנ"כית, וכן היווה את הסמל של המונרכיה האבסולוטית של ממלכת דנמרק. הכס ניצב בטירת רוסנבורג שבקופנהגן, בירת דנמרק.

היסטוריה
--------

המלך כריסטיאן השמיני ואריות הכסף, ציור מ-1841
### כס המלכות

בעקבות המעבר של דנמרק-נורווגיה ממונכריה נבחרת למונרכיה אבסולוטית ב-1660, הורה פרדריק השלישי לבנות כס מלכות. הכס נבנה בין השנים 1662–1671 על ידי בנדיקס גודשיווינג "הזקן" (Bendix Grodtschilling), שהיה נגר וצייר דני. בנו של פדריק, כריסטיאן החמישי, הוסיף לכס דמויות מוזהבות. הן הכס והן שלושת אריות-הכסף נבנו בהשראת כס שלמה התנכ"י, אשר נשמר על ידי שנים-עשר אריות, כמתואר בספר מלכים:

> 
> וַיַּעַשׂ הַמֶּלֶךְ כִּסֵּא שֵׁן גָּדוֹל וַיְצַפֵּהוּ זָהָב מוּפָז: שֵׁשׁ מַעֲלוֹת לַכִּסֵּה וְרֹאשׁ עָגֹל לַכִּסֵּה מֵאַחֲרָיו וְיָדֹת מִזֶּה וּמִזֶּה אֶל מְקוֹם הַשָּׁבֶת וּשְׁנַיִם אֲרָיוֹת עֹמְדִים אֵצֶל הַיָּדוֹת: וּשְׁנֵים עָשָׂר אֲרָיִים עֹמְדִים שָׁם עַל שֵׁשׁ הַמַּעֲלוֹת מִזֶּה וּמִזֶּה לֹא נַעֲשָׂה כֵן לְכָל מַמְלָכוֹת.
> 
> 
> 
> — ספר מלכים א', פרק י', פסוקים י"ח–כ'
> 

הכס שימש להכתרות של מלכי דנמרק בין 1671–1840 (גם לאחר פירוק הממלכה המאוחדת ב-1814). כאשר הפכה דנמרק למונרכיה חוקתית ב-1849, הופסקו ההכתרות הרשמיות והכס איבד את חשיבותו הפרקטית.

### האריות

הכס המלכותי נשמר על ידי שלושה אריות עשויים כסף בגודל-טבעי. כל אחד מהאריות שוקל כ-130 קילוגרם, ועיניהם, רעמתם, ואחוריהם מצופים בזהב טהור. הם פוסלו בין 1665–1670 על ידי פרדיננד שיבק (Ferdinand Kübich). לפי מסורת מקומית, ב-20 בנובמבר 1905, כשנציגי סטורטינג (הפרלמנט הנורווגי) נכנסו לארמון כריסטיאן השביעי (אחד מארמונות דנמרק) שבקופנהגן במטרה להציע את הכתר הנורווגי לנסיך הוקון (לימים מלך נורווגיה בתקופת הכיבוש הנאצי במלחמת העולם השנייה), הם נעצרו על ידי האריות. האירוע הונצח על ידי הצלם פיטר אלפלט (Peter Elfelt). על פי התצלום של אלפלט, צייר פול פישה (Paul Gustav Fischer) ציור ידוע. אחד מגרסאותיו של הציור נמצא בארמון אוסלו.

גלריה
-----

* ציור מאת מיכאל פון הובן, הכתרתו של המלך כריסטיאן החמישי ב-1671.ציור מאת מיכאל פון הובן, הכתרתו של המלך כריסטיאן החמישי ב-1671.
* הכתרתו של המלך פרדריק השישי ב-1815.הכתרתו של המלך פרדריק השישי ב-1815.
* אריות הכסף לפני המלך כריסטיאן החמישי, סרטוט מ-1766.אריות הכסף לפני המלך כריסטיאן החמישי, סרטוט מ-1766.

ראו גם
------

* הכס המלכותי של נורווגיה
* המלוכה הדנית
* המלוכה הנורווגית

קישורים חיצוניים
----------------

* הסבר כללי על הכס והאריות (בדנית)

הערות שוליים
------------

1. ↑  הציור והסבר קצר מתוך אתר הארמון הדני (בדנית)
המגדל העגול ביריחו, ברקע הקרנטל.
**מגדל יריחו** או **המגדל העגול ביריחו** הוא מגדל שנבנה בעיר יריחו הקדומה (בתל יריחו) במהלך התקופה הנאוליתית הקדם קרמית א (PPNA), לפני כ-11,000 שנה. זו אחת הדוגמאות הקדומות בעולם לבנייה מונומנטלית.

נסיבות בניית המגדל
------------------

בעקבות גידול העיר יריחו בראשית התקופה הנאוליתית, נבנתה סביב העיר חומה בגובה של 5.75 מ' ושולב בה מגדל בצידה הפנימי. המגדל היה עגול ובנוי מאבנים. גובהו של המגדל היה כתשעה מטרים. במרכזו נמצא גרם מדרגות תלול ברוחב של מטר בנוי מאבנים מוארכות ומהוקצעות. על המגדל נמצאו שרידי טיח ועדויות לעבודות שיפוץ. 

לקראת סוף התקופה נסתם גרם המדרגות ויצא משימוש כמגדל והוא הפך להיות אתר קבורה. בקיר צדדי נחפר מעבר שדרכו הוכנסו לתחתית גרם המדרגות 12 גופות, 9 מבוגרים ו-3 ילדים שנדחסו בערימה צפופה והפתח נסתם באבנים. בשרידי מבנים אחרים נמצאו סימני שרפה והרס מתקופה זו. בתל נחשפו קברים שהכילו 262 שלדים רובם בין הגילים 20-7. חלק קטן מהשלדים נשא סימני מחלות על העצמות כגון שחפת, עגבת ואנמיה חרמשית. 

המגדל נתגלה בחפירות שבוצעו על ידי קתלין קניון בין השנים 1952–1958. 

במחקרם של רן ברקאי מאוניברסיטת תל אביב ורועי לירן הם מציעים כי המבנה שימש למטרת מדידה אסטרונומית, וכי צל הר הקרנטל הסמוך הגיע עד המגדל בדיוק ביום הארוך ביותר בשנה, וכך היווה המגדל למעשה לוח שנה. החוקרים סבורים כי המגדל נבנה מסיבות תאולוגיות הקשורות להתקצרות הימים לאחר יום זה.

קישורים חיצוניים
----------------

ויקישיתוף מדיה וקבצים בנושא **מגדל יריחו** בוויקישיתוף
* תאוריות בדבר סיבת בניית מגדל יריחו
* שי זמיר, תמיר ומסתורי, התעלומה של בניית מגדל יריחו, באתר ynet, פברואר 2011
* חוקרים מאוני' ת"א: מצאנו עדויות למאבקי כוח סביב בניית גורד השחקים הראשון בתולדות האדם בתל יריחו, הידען, פברואר 2011

הערות שוליים
------------

1. ↑  דני נדל, **עצמות ורוח - מנהגי קבורה פרהיסטוריות בישראל**, המוזיאון לפרהיסטוריה על שם משה שטקליס, חיפה, 1992, עמודים 38-36
2. ↑  ויין פרי, **Jericho mystery solved: It was a tower of power**